Návrh 
na skrátené legislatívne konanie o vládnom návrhu zákona, ktorým sa mení a dopĺňa zákon č. 313/2001 Z. z. o verejnej službe v znení neskorších predpisov 

	Riešenie problémov súvisiacich s prípravou návrhu štátneho rozpočtu na rok 2003 v období, keď sa prijali viaceré opatrenia zamerané na stabilizáciu ekonomiky, si vyžadovalo okrem iného upraviť aj podmienky odmeňovania zamestnancov pri vykonávaní verejnej služby.

	V októbri 2002 bol do Národnej rady Slovenskej republiky predložený vládny návrh zákona, ktorým sa mal novelizovať zákon č. 313/2001 Z. z.. Zákon po jeho vrátení prezidentom Slovenskej republiky do Národnej rady Slovenskej republiky na opätovné prerokovanie nebol schválený. Dôsledkom jeho neschválenia bol nepriaznivý dosah na štátny rozpočet v sume 3 426,9 mil. Sk.

	V snahe zabezpečiť čiastočné riešenie uvedeného nepriaznivého dosahu na štátny rozpočet, sa na rokovanie Národnej rady Slovenskej republiky znova predkladá návrh zákona, ktorým sa navrhuje v roku 2003 zamestnancom verejnej služby neposkytnúť ďalší plat vo výške 0,5 funkčného platu, čo prinesie úsporu 2 223 mil. Sk. 

	Z uvedeného dôvodu je potrebné podľa § 89 ods. 1 zákona Národnej rady Slovenskej  republiky č. 350/1996 Z. z. o rokovacom poriadku Národnej rady Slovenskej republiky, aby nedošlo k ďalším značným hospodárskym škodám, navrhnúť Národnej rade Slovenskej republiky uzniesť sa na skrátenom legislatívnom konaní o vládnom návrhu zákona, ktorým sa mení a dopĺňa zákon č. 313/2001 Z. z. o verejnej službe v znení neskorších predpisov.